정조 5년
慶尙監司趙時俊疏曰。伏以。臣於是任。不徒已試蔑效。亦嘗有罪經勘。一之已誤。況可再乎。噫。殿下不知臣不才無能。拂拭之簡拔之。畿藩嶺臬。委畀偏隆。而祗緣臣受性庸下。居職昏憒。未效涓埃之報。重孤丘山之恩。循省愧懼。氷火交中。向者慰諭之任。寧有承當之望。而義重往役。誠切報答。怵惕辭陞。黽勉踰嶺。千萬不虞。非常特恩。仍授臣以前授之職。臣於道中。伏奉恩誥。五內驚隕。不知攸措。僨誤之地。決難復入。廉防所關。亦宜必辭。而身在本道。命除朝辭。符節踵至。交龜且急。竭蹶之赴。殆若固有迫隘之會。逃遁不得。跈涉放倒。人謂斯何。早宜一疏鳴號。仰冀九重憐察。而初未自量。猥受原隰之命。終又副急。冒膺按察之任。災歲民憂。遑遑汲汲。譬如救焚。拯溺者之不暇他顧。伏況惻怛之旨。責勉之敎。後先頒下。次第祗受。臣於此。豈敢先言難安之私。不體分憂之重乎。瀆擾旣非其時。辭巽徒涉不誠。故淟涊蹲據。夙宵恧蹙。居然三朔于玆矣。幸賴我聖上如保之澤。凡係飢恤窮俵災營賑之方。有聞輒許。無願不遂。惠洽一路。若偏臣身。臣每當宣布德意。自不勝欣忭感祝。而今則民幾奠堵。事亦就緖。惟在守土之臣。按而行之。或不至過煩宵旰之憂矣。至如營中蘇弊之策。卽臣愚妄之淺見。而亦蒙採施之恩。得有牽補之道。到底聖念。隨事畢燭。造化之天。曲爲之地。從此民隱可綃。營瘼稍祛。微臣去就。更無緊關。則始可以區區私悃。開口而籲天矣。噫。八路旬宣。孰非重任。而嶠南一面。尤稱大藩。上不輕授。下不可濫叨者。自昔已然。且夫朝廷官人之規。旣任之。又試之矣。而乏一能蔑一績。則雖沉司漫職。固不可宜復擬。況如臣者。周歲重寄。尺寸無裨。畢竟以守法不明。名登繡啓。身還司敗。以仁天蕩滌之渥。縱或復側仕籍。在聖朝綜核之政。寧容更試此地。而曾未十朔。忽又再膺。朝廷事面。固已苟簡。中外觀聽。寧不駭惑。臣之本末。臣亦自知。鈍滯之才。不堪處劇。愚戇之性。率多招謗。威不足憚壓。惠未能周究。已驗之蹟。無一可取。今當災憂溢目之時。正急生靈翹首之望。而新來按使。便非別人。蚩蚩小民。藉曰罔知。鄒魯舊鄕。豈無識者。彼必見臣重到。相顧惝怳曰。夫也。春以罪去。冬以恩來。有甚治理。有甚才能。聖簡或誤耶。朝著或乏耶。譏議之。輕蔑之。在臣狼狽。固不足恤。而其爲貽羞淸朝。豈細故也。且刺史爲官。昔人攸榮。一藩再莅。近來所無。臣是何人。當此異數。匪才久據。不祥莫大。左右揣量。一遞已決。伏乞聖慈天地父母。諒臣悃愊之辭。非出假飾。亟從至懇。特恩鐫免。以解嶺人之惑。以全匹夫之諒。千萬幸甚。臣於月初。敬奉有旨。復申前日求言之敎。勅令中外諸臣。各陳執藝之言。蕩然絲綸。不啻如渴。臣雖無狀。名爲藩臣。以千餘里人民之衆。七十州事務之多。豈無一言之可以仰副聖意者。謹就道內邑瘼民弊之不可不及時矯革者。凡十條。附陳如左。以便睿覽。兼附淺見。以竢裁處。乞令廟堂。一一覆奏施行焉。臣無任區區祈懇之至。謹昧死以聞。乾隆四十六年十二月日。一。進上席子之弊也。道內安東順興醴泉永川榮川豐基義城龍宮等八邑。每年二八月令。長興庫尙衣院所納席子。爲一千三百餘張。而京司上納之際。點退之弊。自前已然。情債之徵。逐歲倍加。千里京邸。出債彌縫。八邑席匠。鬻土賣舍。蕩敗流離。十居八九矣。各邑席匠之元額。合爲千餘名。而漸不支堪。幾盡逃散。見今餘存者七八名。小邑未滿五六名。每當進上之節。鞭扑狼藉。責捧艱辛。莞草不得預備。封進自致愆期。席品漸至麤劣。點退勢所不免。及其徵債。侵及族隣。害延姻査。甚至於婚媾路絶。此又感傷和氣之一端。又有別卜定白廣席及冬至使求請之例。而價本則隨用隨下。不入於元定席價之中矣。大抵。元定席價。米爲二千一百八十石。布爲二十七同。復石爲四百九十三結。則當初磨鍊。若是擾厚。而法久弊生。科外橫費。轉輾刁蹬。乃至於莫可捄革之境。今若以每年應給米布及復戶。移作京貢。或付席子契。或付員役。如尙方例。使之受價進排。則在都民爲資生之道。在席戶爲祛瘼之端。而莞草則海西三南。無處不産。貢人之貿用。亦似不難。八邑痼弊。實關非細。而矯捄之道。無出於此。乞令廟堂稟處焉。一。沿江邑儲置追劃之弊也。本道儲置米之一年應用。多爲六七萬石。少不下四五萬石。故最初大同節目。以八萬區劃者。蓋有所斟量而然也。近年以來。京司經用。每患不敷。收租後劃給。或爲三萬餘石。或爲二萬四五千石。各項需用。無以支繼。以軍作常賑等米。請報移錄。而兩色米漸至減縮。則又以常賑租移錄。分給民間。作米取用。第移錄作米之際。輒致公用之愆期。而就中萊府接倭之需。逐年恒式。爲萬餘石。若値別差倭往來之時。則又以別例用下。固無定限矣。所謂儲置。已盡傾竭。而不足之數。不得已以還米之移錄者。還租之換作者。追後劃送。或至再三。非但萊府入給之遷就。此爲沿民最難支之弊。何者。儲米還米。精麤不同。而供倭之米。尤取潔白。斗斛差異。量法高準。其勢不可以還米直送。故出給民間。使之改色精舂。輸納船所。計其補縮之費。固已倍蓰。而每値方春勢窮之時。當夏農劇之節。粒粒辛苦。男負女戴。沿江一帶。愁怨載路。邑宰雖欲捄之而不得。道臣就不悶之而無奈。前後論報京廳。亦非一二。而尙未克變通矣。至若本道穀物之漸縮。雖緣荐饑停退。而亦由儲置移作之故也。目今京廳恒用。旣甚苟艱。則儲置條之依節目準劃。固是行不得之事。而若於每年。無減四萬石之數。則庶可以分排支放。臣意則統水兩營別餉米。係是待變。軍需雖不可輕議移用。而但此米。別無目下緊需。耗上耗見今所存。合爲十萬四千餘石。積置於有戰船十四邑。遷動不得。糶糴漸滋。民邑俱病。此外。又有均廳軍作米四萬餘石。別會會錄米六萬餘石。與兩營穀。合爲二十萬餘石。以此有裕之穀。補彼供倭之需。亦不害爲通變之道。別餉米半分耗條。爲五千二百餘石。而其中一千五百石則前已劃給於統營。餘者爲三千七百餘石矣。若以統營餉耗一千石。左水營別餉。耗二千石。均廳軍作耗一千石。會錄耗二千石。合米六千石。許令移作儲置。捧置浦倉。則可除沿民改舂運輸之弊。至於新結米則必以三萬四千石劃給。竝上項六千石。而準四萬之數。永爲定式。則倭供無愆期之患。民情無白徵之冤。此在朝家。無甚損益。而其爲沿民之惠則大矣。乞令廟堂稟處焉。一。道內秋還之弊也。本道穀物。沿海諸邑則在在不敷。當春種糧。每難排巡。山郡則間有民少而穀多處。斂散之際。偏受其弊。今春繡啓中。以咸陽居昌等邑還上過多之弊。有所陳聞。而不獨兩邑爲然。如左道之靑松榮川醴泉。右道之山淸安義三嘉咸昌等邑。其弊一般。矯捄之道。惟是移轉一路。而或在窮峽之中。或處大嶺之下。木道流下。旣無其勢。陸路轉輸。輒致騷擾。故從前裒益之朝令。豈不申申。而終不得行者。蓋由於此也。如今移粟賑民之時。不過就附近若干邑去來而已。至於最僻山邑之穀。固自如也。逐歲增加。民不堪苦。矯革之方。莫如貿遷。臣謂明秋捧糴之時。右項九邑所在各穀。參量多寡。一從民願與時價。以錢代捧均排。移貿於沿邑。恐合便宜。乞令廟堂稟處焉。一。牟還之弊也。牟還之四分一留庫。新有定式。如無別般掣礙之端。則令行屬耳。何敢覆難。而第伏念道內牟還最多處。如咸安宜寧漆原靈山金海昌原密陽昌寧等邑。多或至四五萬石。少不下二三萬石。雖至半分之時。一戶所受。殆近數十石。況今加分之後。厥數倍蓰。雖使明年麥農。幸而大登。許多牟還。恐無以準捧。且救荒之穀。莫緊於牟麥。而今當設賑之時。留牟零星。排巡無路。多分少留。終欠不虞之備。易放難斂。又添無前之弊。如欲換作秋租。則民情不願。轉移他境。則隣邑不受臣意則莫如仍舊例。折半分留。以除民弊。以廣儲蓄。而明年還捧時。就其最多處。恨五萬石。依詳定例。以錢代捧。勿論牟與租。從便移送於穀少之邑。則恐合事宜。若其山郡之牟麥種糧不足處。則不必膠守半分之例。此時隨時狀請。量宜加分。亦涉便當。乞令廟堂稟處焉。一。書院追享鄕祠新設之弊也。祠院之疊設追配。係是朝禁。前後飭敎。尤爲嚴截。而近來法綱漸弛。鄕風日渝。遐方無識之類。成群唱和。出沒京洛。夤緣春曹。受出狀題。或得關文。新祠之創建。追享之冒行。無少留難。不有法禁。此非出於慕賢尊師之意。或以子孫而爲先挾私。或以卑微而藉重行世。其欲投跡院門。專爲謀避身役。而擯於舊院。自立新祠。各樹其與。競起鬧端。旣設而旋撤。乍點而還享。紛聒京外。互相排擊。鄕黨便成蠻蜀之場。而良丁徒占隱匿之藪矣。道內賜額書院。殆滿二百。嶺儒藏修之地。何患無所。而冒法新創。亦係無嚴。臣於受任之後。隨其所聞。已有一二毁黜之處。而若不申明禁條。一切防遏。則其流之弊。有不可勝言。此後雖有建祠追配之請。如非筵稟定奪。則毋得自禮曹許施之意。定式施行。恐合事宜。乞令廟堂稟處焉。一。本營牙兵別武士之弊也。臣於昨年待罪見職時。有二事之狀請者。一則本營所屬牙兵。令該邑塡代事也。一則別武士都試沒技直赴事也。二事俱下廟堂。未蒙施可。今何敢更申前說。而旣有區區一得之見。不避煩瀆。又此陳聞焉。本營牙兵。卽所謂牙下親兵。創立法意。本自不輕。而第此牙兵。名屬本營。身居例邑。其定其頉。一委之營下書記。其去其來。不關於該邑官長。營下書記。但持操縱之柄。充定之時。侵擾百端。頉下之際。貨賂公行。而該邑官長。雖念軍民之弊。事係上營。不敢誰何。一或生梗。後弊愈甚。不得不任他肆橫。民不支堪。臣意則牙兵之頉役塡額。竝付諸該邑。與各軍兵逃故代頉。一例擧行。而每當營操之時。使該守令。躬自領付。一如束伍之制。使營下書記。不得如前主管。則事面得宜。民弊可祛。且例邑定額。或有一二名。或有七八名。皆不滿一隊。若此等邑。以其不滿隊之額。固難貽弊於領付之際。竝皆移屬於成隊之邑。移屬之邑。亦難得丁而添額。若以束伍中。減數相換。則軍額別無增減。彼此俱得便宜。此臣所以前狀今疏。忘僭覼縷者也。至若本道之別武士與兩西別武士。名號一般。而北關之親騎衛。東萊之別騎衛。亦此類也。西北東萊。俱有沒技眞赴之規。而本道試法。未蒙一視之政。渠輩抑鬱。姑舍是。課武之道。苟無激勤。則勤者易沮。懶者益忸。理勢之必然也。本道別武。左隊則出身也。右隊則閑良。而當其試藝之時。遍取各技。只論其優等者一人。故四等試取。不待畢射。自知畫數之不足。率皆半途而退步。此豈勸奬之本意也哉。且念外方沒技之規。芻馬則鈍且不馴。鳥銃則奸僞易生。固不足取。而惟是柳片二技。最爲武藝之精緊。若依西北東萊之例。許令沒技者直赴。必無如前解體之患。而似有興起肄習之效也。說者。以科額之漸廣。爲難愼之端。沒技之類。絶無而僅有。多不過數三人。間或有全闕時。何必靳惜此罕出之科。以沮許多將樂赴之心乎。臣意則每等試才時。若有沒技者多。則使之比較。止取一人。其於激勸之道。愼惜之意。亦可爲兩行而不悖矣。一路武士。爲此齊訴者。積有年所。慰之之道。不可不念。此又臣之一請再請。可已而不敢已者也。乞令廟堂。商確稟處焉。一。道內義僧之弊也。僧役徧苦。殆甚於平民。實有朝夕難保之慮。但其跡疎公門。有懷莫伸。弊痼轉深。莫能蠲恤。蓋自良役減布之後。民人之托跡山門者。絶無僅有。名藍巨刹。殘敗無餘。或至空虛蕪沒。徒存佛軀。故凡諸營邑策應之役。雖或從便革減。隨事捄急。而至若義僧番錢。則無敢變通。一味督徵矣。大抵。南漢義僧一百六十一名。北漢義僧八十六名。兵曹屬義僧五名。合二百五十二名。每名防番錢二十二兩。合五千五百四十四兩。分排於列邑各寺。使之微捧上送。夫良丁之役。無過一疋。而如樂工匠保之類。其身役多少。雖或不一。豈有如一僧番錢至二十二兩之多也哉。以是之故。零殘緇徒。莫不捨鉢長髠。甘心還俗。百僧之役。歸於十僧。十寺之役。萃于一寺。或有數箇貧衲。守一草庵。而亦不免一二名番錢。寺田佛器。已無全存。徵及俗親。害遍閭里。往往昔有今廢。擧一境無寺刹之邑。將爲民夫大同之役。爲弊之酷。胡至此甚。然而番錢不需。事係防關。到今盡減。雖不可遽議。一路僧弊。旣若是孔劇。則爲此矯捄。就彼闊狹。亦豈非時措之宜乎。北漢需用之節。雖未知如何。而至若南漢。則臣曾有所詳知者。所謂番僧與摠攝。柴油饌價等磨鍊。太涉濫觴。九寺修補添給等名色。未免虛張。蓋以所捧之有裕。有此定例之過厚。外方僧弊。在所不恤。實非遐邇一視之道。南漢若此。北漢可知。臣意則兩山城排用之太濫者。冗費之可祛者。量宜刪除。而本道義僧三四十名。特爲減額。或每名番錢。減其數爻。則謹當就諸寺刹。隨其殘盛。酌量存減。俾爲僧徒一分紓力之道矣。乞令廟堂稟處焉。一。多大鎭倭船瞭望之弊也。本鎭處海門咽喉之地。接馬島四百餘里。關防之重。備禦之嚴。視各鎭浦。尤爲自別。而以洋海瞭望。無有定界。鎭下吏民。將至渙散之境。大凡邊海瞭望之法。邑鎭碁鋪。遞傳候望。若有倭船去來於定界之內。則登時飛報於統水營及東萊府。而文報綃緩。晷刻少錯。則營府推治。約束甚嚴。今此。多大鎭界。一望右洋。直指五百里。獨自候瞭。滄波浩淼。眼力難窮。雖値日朗天淸之時。登高流眺。遠不及百里。況海天瘴霧。開霽無時。春夏之交。尤多雲暗。咫尺島嶼。尙此未了。彼一葉倭船出沒風濤者。何能一一瞭得於五百里之間乎。至若秋冬短晷。則倭船之來。輒犯暮夜。暮夜遠洋。百無一見之理。且我人漁採之船。雜措浮海。來往無常。雖有依俙遠望。而彼我之船。亦何能易辨乎。論以邊情。已極疎迂。而倭船或由馬島外洋。直向巨濟南海之境。則本鎭候卒。雖有百里見毫之眼。亦末如之何矣。及夫他鎭傳通之後。要爲免罪之計。或曰看望不明。朝倭未辨。或曰亦已看望。進塡日時。報如星火。期已差後。則邊情稽滯。固有其罪。大則僉使受棍。小則校吏移囚。倭船一動。坐待生梗。營關府移。左拿右捉。來往之費。推論之債。皆是殘鎭下屬之脂血。而一鎭擾憂。終歲奔遑。鎭內民戶。昔爲五百餘。而今不過二百矣。若此不已。邊上重地。將至空虛而後已。及時變通。恐不可緩。而瞭望之處。宜存界限。巨濟之知世玉浦。熊川之加德天城。列在右沿。皆爲漂倭要路。今若使加德。瞭望知世玉浦。所漂之船。使知世玉浦。瞭望南海所漂之船。而多大則瞭望巨德所漂之船。彼洋此海。各有分界。遠鎮。近堡。替相瞭探。著爲定式。無或違越。則邊情無疎虞之慮。鎭屬有保存之望。乞令廟堂稟處焉。一。軍威舊還與軍丁之弊也。該縣民戶。本爲四千戶。而以還穀之多。不堪其苦。漸次流亡。至丁酉式則實戶二千八百。逃戶爲一千二百。蓋本縣還穀元摠。爲三萬六千二十石之多。而每戶所受。歲不下數十餘石。平民一年農作。雖盡地之出。亦不滿數十石者多矣。一過歉荒。末由準納。或入停捧。或有反作。故戊子停捧。爲六百三石。丙申停捧。爲四千一百七十餘石。至於丁酉則兩年停捧之後。流來反作之査發者。又爲一萬一千八百三十餘石。摠計停捧反作之數。合爲一萬六千六百石之多。反作守令。伊時因道臣狀聞。雖已勘律。上項一萬六千六百石虛欠之穀。不得不依朝令分數徵捧。而所謂停捧與反作。皆是逃亡絶戶之舊逋也。當初逃戶。專由於此。而一番流散。還集無期。若其守死不去者。不過班戶與公私賤無役名者及如干有土之民耳。今以千二百逃戶之逋。替徵於二千八百留接之民。則自己所受之外。又加以近十石穀物。毋論樂歲歉年。其何能支保乎。以是之故。環一邑大小民人。如在湯火。擧懷離鄕之心。如不及今恤念。而拖至後式。則民散戶縮。又不知爲幾許。畢竟至虛一境而後已。此豈非大可悶哉。且本縣軍額。爲二千九百十二名。而境內良口。僅爲一千九百八十名。以良口而視軍額。則不足之數。爲九百三十二名。邑民無加聚之術。軍額無減却之道。黃口白骨。欲免不得。生者之二三疊役。死者之隣族竝徵。爲弊滋甚。無策可捄。甚至有班戶納布之擧。民情之矜憐。軍政之疎虞。亦豈細憂也。近來良役。邑邑難充。上納軍額。雖不可變通而刊删。所付臣營屬各色軍二百五十二名。限折半移送他各邑。以紓目前之急。實合事宜。至於停捧反作兩逋穀。則與其徒存鬼錄。使留者不得保生。去者無可還集。毋寧蕩其虛簿。無失見存之民。輕重利害。豈不較然哉。第當穀簿耗縮之時。停還蠲逋。非不知重難。而本廳民人。訴冤不已。該倅報牒。陸續告急。臣亦多般採探。明知實狀。民情傷痛。有難立視。邑瘼深痼。莫可收拾。臣意則丁酉反作。雖云虛錄。石數旣多。年條又近。固不可輕議停減。而至於戊子丙申兩年停捧條。則存固無補。蠲實爲惠。乞令廟堂稟處焉。一。醴泉仁同逋穀之弊也。凡逋欠反作之穀。勿論監色所負。官長所犯。現發之後則狀聞論罪。雖値舊逋蕩減之時。不得與論於其中者。蓋出於懲毖之意也。今此醴泉仁同兩邑之逋欠反作。應是不可入於蕩減者。如有一分可捧之道。則豈容他議。而第醴泉郡舊還中。二百八十石零。乃是二去丙申色吏之無面者也。丙申之於今。殆近七十年。犯逋之吏。物故已久。且無子孫族屬之可以替徵者。仁同府舊還中。八百五十石。乃是戊子年本府前府使沈命希犯用者。而命希那移取用。未及充報。在官身死。此已登聞於朝廷。而明是指徵無處者也。每當舊還捧上之時。以無後逋吏之所犯。身死官長之所用。不得已加數分定於民間。以準當捧之數。愚迷小民。不識裏面。輒以朝令外加捧。疑惑怨咨。亦無怪矣。此固不忍之政。而過足爲奸吏藉弄之資。其病民之端。不一而足。蓋此兩邑逋穀。雖至百年之久。旣難收殺。徒害平民。穀簿紊亂。闔境騷擾。此是不可不蕩減者也。乞令廟堂稟處焉。答曰。省疏具悉。十條說弊。俱甚相據。許令廟堂稟處。卿其勿辭欽哉。